讀哲宗長編
作者：高斯得
朝代：宋

paragraphs: 我於咸淳際，偶讀紹符編。
昏氣塞宇宙，臨文深慨然。
孽惇暴於虎，泰陵度如天。
惇言一脫口，輒奉以周旋。
嘯呼盡頑兇，排斥咸忠賢。
意偏覆轍蹈，時移善政還。
濟惡蔡元度，推波曾子宣。
紀綱耳目地，悉以私人專。
其間如商英，牙吻尤呀然。
神靈不可測，黨人得生全。
矧乃崇觀後，於邑更堪言。
孝弟堯舜道，禍反階中天。
聖經豈誤人，無乃說用燕。
孤臣淚迸血，後來其監旃。